সারদা কর্তা গ্রেফতারের পর যা হয়নি। তাই হল রোজভ্যালি কর্ণধারকে আদালতে পেশের সময়। গৌতম কুণ্ডুর মুক্তির দাবিতে পথে নামলেন সংস্থার কর্মীরা। বিভিন্ন জায়গায় দফায় দফায়  চলল বিক্ষোভ। আক্রান্ত হল সংবাদ মাধ্যমও। আদালত অবশ্য  রোজভ্যালি কর্তার পাঁচ দিনের ইডি হেফাজতের নির্দেশ দিয়েছে।
 কলকাতা: সারদা কর্তা গ্রেফতারের পর যা হয়নি। তাই হল রোজভ্যালি কর্ণধারকে আদালতে পেশের সময়। গৌতম কুণ্ডুর মুক্তির দাবিতে পথে নামলেন সংস্থার কর্মীরা। বিভিন্ন জায়গায় দফায় দফায়  চলল বিক্ষোভ। আক্রান্ত হল সংবাদ মাধ্যমও। আদালত অবশ্য  রোজভ্যালি কর্তার পাঁচ দিনের ইডি হেফাজতের নির্দেশ দিয়েছে। দফায় দফায় বিক্ষোভের মাঝে বৃহস্পতিবার নগর দায়রা আদালতে পেশ করা হয় রোজভ্যালি কর্ণধার গৌতম কুণ্ডুকে।  সকালে বিধান নগর পূর্ব থানায় বিক্ষোভ দেখান রোজভ্যালির কর্মীরা। গৌতম কুণ্ডুর মুক্তির দাবিতে চলে বিক্ষোভ।   অন্যদিকে সকাল থেকেই গৌতম কুণ্ডুর মুক্তির দাবিতে ব্যাঙ্কশাল এবং  নগর দায়রা আদালত চত্বরেও বিক্ষোভ দেখান সংস্থার কর্মীরা। ছবি তুলতে গিয়ে আক্রান্ত হন সংবাদমাধ্যমের কর্মীরা। তাঁদের অভিযোগ,ভুয়ো সংস্থার নামে  বাজার থেকে পনের হাজার কোটির বেশি টাকা তোলেন গৌতম কুণ্ডু।  সেবির নিয়ম ভেঙে তিনি বাজার থেকে টাকা তোলেন। যার হিসেব ইডিকে দিতে পারেননি রোজভ্যালি কর্তা।